
PERSONREGISTER

Åsmund Torkildsson – Høvding på Jotungård. Far til Gyda

Gyda Åsmundsdatter – Datter til Åsmund og Idunn. Høvdingkvinne på Jotungård. Mor til Torarin. Utvalgt av gudene

Arntor Skald – Skald, hugtatt i Gyda. Valgt av gudene til å bli far til Gydas barn

Torarin – Gydas og Arntors sønn. Utvalgt av gudene

Gro Åsmundsdatter – Gydas tvillingsøster. Døvstum. Ble satt ut som liten

Torden-Tora – Gammel volve (død)

Roe – Bodde sammen med Gro og Torden-Tora (død)

Kleng – Frigitt trell, Ingas ektemake. Fosterfar til Åskell og Toralv

Inga – Gift med Kleng. Fostermor til Åskell og Toralv (død)

Åskell Sterke – Gutt som Kleng tar seg av. Blodsbror til Toralv

Toralv – Gutt som Kleng tar seg av. Blodsbror til Åskell

Leidulv Torgrimsson – Avdød høvding og far til Arnvid. Gift med Øyfrid

Øyfrid – Gift med Leidulv Torgrimsson. Mor til Arnvid

Arnvid Leidulvsson  – Sønn av Leidulv Torgrimsson og Øyfrid. Valgt til å bli Gydas neste ektemann (død)

Tord Avaldsson  – Gydas tidligere husbond. Drept av en berserk

Åsa  – Trollkvinne på Elgtun. Er synsk og kan spå i hendene

Jogeir  – Seidmann på Elgtun, sønn av Frøydis (død)

Frøydis  – Jogeirs mor

Kjeld den stridige  –  Kaller seg kongens mann, jakter på Finngard

Geirbrand   –  En av Kjelds menn

Neri Kalde  – Eldre kriger som trener opp unggutter til strid

Leiv  – Ung gutt i Neris flokk

Nottolv  – Smed på Elgtun

Knut Hestekar  – Stallkar på Elgtun (død)

Mink  – Trelljente på Elgtun

Dreng  – Fisker, hugtatt i Vebjørg. Kommer fra Frankerriket

Vebjørg  – Bor i fjellet. Hugtatt i Dreng

Finngard  – Har vært i kongens tjeneste, har egen hird (død)

Eldfrid  – Skjoldmøy i Finngards hird (død)

Audulv  – Kriger i Finngards hird

Jerv  – Kriger i Finngards hird

Grip den nevesterke  – Kriger i Finngards hird

Odd den ville  –   – Eneboer i fjellet, venn av Neri Kalde

Ansgar Kloke  –   – Omreisende handelsmann fra Sveariket

Gunna  – Høvdingdatter   – Giftet bort til en gammel mann. Ansgar var hugtatt i henne

Eigil Veidemann  –  Leder blant veidemennene

Jungi   – En av skridfinnene i Eigils leir

Duvdi Seidmann  – Leder blant skridfinnene

Àile  – Duvdis kvinne

Juoksa  –   Duvdis utsending

Ravna  –   Skridfinnekvinne

Morok  – Ravnas eldste sønn

Àigi  – Ravnas yngste sønn

Oggi  –   Gammel skridfinnekvinne


Slik sluttet forrige bok:

– Det er på tide å komme seg videre, konstaterer Gyda og strekker seg mot himmelen som også i dag lover godvær. Torarin tumler rundt i lyngen med tresverdet sitt. Han trives utmerket på reise, og Gyda legger fornøyd merke til hvor stødig han har blitt. Det er ikke lenge før han vil greie å løpe nå.

Mink heller ut vannet de kokte eggene i til dugurd, og henger gryta blant resten av oppakningen. Hun ser seg engstelig rundt. Natten har gitt henne dårlig med søvn selv om hun har ligget i teltet sammen med Gyda og Torarin. Tanken på at det bare har vært teltduken mellom dem og rovdyrene de så i går, får hårene til å reise seg i nakken.

Hun kikker i smug på Leiv der han trekker på seg kjortelen og fester beltet. Han ser gild ut, mannen hun bærer elskhug til, og Mink blir varm om hjertet ved synet av ham. Hun synes det var tappert av Leiv å sove ute alene i natt, selv om hun vet at han er vant til det.

Snart sitter de igjen på hesteryggen. Torarin smiler fornøyd mens han veiver med sverdet rundt i luften. Gyda ler når hun ser hvor ivrig han er, men passer på å gi ham en vennlig irettesettelse. – Du har vel ikke tenkt å hogge sverdet i din mor, Torarin? sier hun og holder armen hans i ro.

Samtidig, langt unna Gyda og hennes reisefeller, holder et annet folkeslag på å pakke sammen teltene sine. Isen reiser seg på to kanter av leiren. Dette er et vandrende folk, og ruten deres følger breen og reinen som lever der.

Et av teltene er større og gildere enn de andre. Der inne sitter en mørkhåret mann på et reinsdyrskinn med beina i kors. Rett imot ham sitter en slank, lav kvinne. Hun er kledd i skinn. Foran henne ligger en runebomme, og knoklene som slår mot det stramme trommeskinnet, gir fra seg en ensformig trommelyd. Hun stirrer på sin leder med mørkt blikk.

Spenningen er til å ta og føle på innenfor teltduken, for han ser dem tydelig nå – de som er spådd å komme. Han ser gudesønnen, og han er på vei mot dem, mot den fulle lærdom.

Det er kveld, og Odin sitter i høysetet, Lidskjalv. Enda en fallen kriger er ventet i Valhall.

Striden er over for i dag, og einherjene som sitter ved bordene, har igjen alle sine kroppsdeler intakt. Stemningen er høy, og praten går livlig om kampene de har deltatt i denne dagen.

Den nye kommer, og en valkyrje leder ham til bords. Hun byr ham å drikke mjøden som kommer rett fra geita Heidrun, og spise av galten Særimnes flesk. Einherjen tar grådig for seg mens blikket flakker over våpenbrødrene.

Odin går til dekket bord, men han spiser ikke, siden vin er både drikke og mat for ham. Maten kaster han til ulvene Gjere og Frede, som glefser grådig i seg av det kokte grisekjøttet.

Så rekker Allfader drikkebegeret mot en av valkyrjene som straks heller vin i det.

Odin nyter å sitte slik sammen med einherjene, og han betrakter den krigerske flokken hvor hver og en kan slåss mann mot mann uten å vike. Disse vil han få bruk for når ragnarok kommer.

Han faller i tanker. Stemmene rundt ham blir bare som en jevn dur. Han tenker på Gyda, den utvalgte, og hennes sønn Torarin. Hun er lydigere nå enn før. Uten for mye motstand la hun ut på ferden som skal forandre mye for høvdingkvinnen. Hun vet ennå ikke hva som venter henne, men Odin talte med skjebnegudinnene før i dag, og de fortalte om sitt videre spinn med livstråden hennes.

Gyda selv har fått tegnene i form av drømmer, og Odin vet at hun tyder dem rett. Snart er det opp til kvinnen selv å greie seg videre.

Odin lukker øyet og sukker tungt. Han er sliten i kveld.

Fjellene blir mer og mer karrige etter som Gyda og hennes reisefølge tar seg fremover. De har ridd i fire dager nå, og Leiv ymtet frempå denne morgenen om at de bør la hestene få hvile ut. Gyda vet at han har rett, men det er som om en usynlig kraft driver henne videre. Gudene har lenge gitt henne tegn. Varsler om ferden hun skulle begi seg ut på. Det er ikke første gangen hun reiser under tvang fra maktene, og som alltid setter hun sin lit til at de fører henne den riktige veien.

Hun stanser og skuer utover landskapet. En svak bris tar tak i det lange, lyse håret og får det til å flagre mot ryggtavlen og skuldrene. Hun har bundet et fargerikt brikkebånd rundt hodet. Sølvtrådene snor seg i mønsteret på båndet og bærer bud om hennes høye byrd. Hun skjerper blikket, men alt hun ser, er et endeløst goldt steinlandskap.

Leiv har også stanset. Full av aktelse stirrer han på høvdingkvinnen. Hun er som en gudinne der hun avtegner seg mot den blå himmelen. Stolt og rakrygget sitter hun i salen. Den lyse linskjorten strammer over brystene, strekker seg over magen og ned under beltet som holder benklærne oppe. De lange, slanke beina hviler mot det fargerike dekkenet som er lagt over hestekroppen. Buksebeina er omhyggelig festet med smale skinnsnorer inntil leggene, og hun har på seg nye sko av kalveskinn.

Den unge krigeren kan ikke annet enn å beundre Gyda for utholdenheten hun viser. Han har flere ganger tilbudt seg å ta Torarin for henne, men hun avviser ham. Den lille mørkhårede gutten sitter godt plantet mellom lårene hennes, og det brune blikket er alltid like gnistrende. Som om han gleder seg til noe.

Sol har kastet sine varmende stråler over dem i hele dag, men den lumre luften bærer bud om at det ikke vil vare. Mink føler seg utslitt av heten. Hun sitter til hest, men henger litt etter Leiv og høvdingkvinnen. Trelljenta betrakter det endeløse fjellriket med trette øyne.

Mink smiler til Leiv idet han titter bort på henne, men han ser hvor sliten hun er. Det er en av grunnene til at han mener de bør ta seg en pust i bakken, men Gyda holder hardnakket på sitt. Det er som om hun ikke ser andre enn sønnen og veien som ligger foran dem.

Leiv sanser hvordan elskhugen strømmer gjennom kroppen hans ved synet av trelljenta. Mink har ikke den samme holdningen som Gyda, og er klumpete å se til i sine raggstoffklær, men han vet hva som skjuler seg under det loslitte tøyet. Han minnes det som hendte i trellenes bolig før de begav seg ut på denne ferden. Mink gav seg hen til ham, viste ham sin herlighet, og han kjenner hvordan sødmen sprer seg i ham ved tanken. Ved gudene, som han er hugtatt! Ved Odin, som han er lysten på henne!

– Vi tar snart en rast nå. Leiv blunker til trelljenta og sjenkler hesten. Snart er han oppe hos Gyda, og høvdingkvinnen smiler varmt til ham.

– Lei … Lei … Torarin stråler der han prøver å si Leivs navn.

– Du har virkelig tatt i bruk talegavene dine nå, Torarin. Leiv ler og klyper ham skøyeraktig i kinnet. – Det er flere som er lei her. Han ser på Gyda og nikker mot Mink som rir et stykke bak dem.

– Mink er ikke vant til å reise. Om noen dager vil hun ikke føle seg så mørbanket.

Gyda vender blikket mot himmelen. – Det begynner å brygge opp til uvær.

– Det vil ikke ta lange stunden før det kommer hit. Leiv prøver å påvirke henne, men det er som å snakke til veggen.

– Det er dårlig med ly her. Jeg synes vi skal raske på og komme oss ned fra høyden.

– Er det ikke bedre om vi tar en rast nå, Gyda?

– Mink får det verre om uværet innhenter oss før vi kommer oss i skjul, svarer Gyda kort og sjenkler hesten.

Leiv vet at Gyda har rett, men han synes synd på Mink. Han blir stående og vente på henne, og når hun endelig kommer opp på siden av ham, griper han tøylene og leier hesten hennes med seg.

Neri betrakter Åsmund i smug. Høvdingen har oppført seg merkelig etter at de fikk tak i datteren hans. Alt snakket om at han skal fullføre det gudene satte ham til da Gro ennå var som et spedbarn å regne, har forstummet. Neri liker forandringen, men Åsmund Torkildsson er ikke den enkleste å forstå. Det er tydelig at han tenker, og stadig søker blikket mot datteren, som for det meste har holdt seg sammen med Ansgar Kloke på tilbaketuren. Neri undrer seg på hva som rører seg i det gråhårede hodet. Grubler Åsmund over hvordan han skal ofre datteren, eller har han kommet på bedre tanker?

Grunnen til at Neri ble med på menneskejakten, var ikke en trang til å få has på Gro. Han liker høvdingdatteren like godt nå som før. En vanvittig tanke om at han kunne gripe inn om det kom til voldsomheter mot henne, var årsaken. Han tør nesten ikke tenke på hva som kunne ha skjedd om ting hadde vendt seg i den retningen, og han sender et blikk mot den lille flokken av menn som sitter for seg selv og samtaler. Hirden hans ble hardt kvestet i vinter under striden med Eldfrid Skjoldmøy og krigerne hennes. Det ville vært den sikre utryddelse av de staute, unge krigerne hans om det hadde kommet til kamp med Åsmunds erfarne menn. Han skjønner at faren ennå ikke er over, men det virker som om høvdingen har roet seg betraktelig. Neri håper bare det ikke er tilfredsstillelsen over å ha herredømme over Gros lagnad som gjør ham slik.

Åsmund har holdt seg for seg selv etter at de gjorde vendereis, og Neri har ikke gjort noe forsøk på å nærme seg. Men nå bestemmer han seg brått for å gjøre noe med den saken.

Høvdingen titter så vidt opp idet Neri kommer bort til ham.

– Det må føles godt å ha kommet så langt på vei med en viktig oppgave. Neri er varsom i sin fremferd. Redd for å oppfattes som påtrengende.

Først virker det som om Åsmund ikke vil svare, men så sier han lavmælt, som om han snakker til seg selv: – Lagnaden kan spille en et puss. Først driver den en til å utføre handlinger. Så skyver den underlige tanker over deg.

Neri nikker. – Ingen kan rå med lagnaden, Åsmund.

Åsmunds blikk hviler på Gro. Hun virker så forsvarsløs der hun krøker seg sammen ved leirbålet, nesten like sårbar som den gangen han valgte å gi henne fra seg.

– Hva slags syn har du på gudene, Neri Kalde?

Neri blir overrasket over spørsmålet, men svarer uten å nøle. – Gudene har sin oppfatning av hvordan vi skal oppføre oss i Midgard, men vi er selv herre over våre handlinger.

– Du taler klokt.

Det virker som om Åsmund synker enda dypere inn i tankene, men så fortsetter han: – En gang forlangte maktene noe av meg som jeg aldri trodde jeg skulle kunne gjennomføre. Nå er jeg nok en gang i ferd med å etterkomme deres krav.

– Jeg er kanskje ikke den rette til å gi råd i en så viktig sak, men jeg stiller meg tvilende til gudenes ønske denne gangen.

Åsmund slipper datteren med blikket og vender den fulle oppmerksomhet mot læremesteren fra fjellet. – Hva mener du?

Neri vet ikke om han kan tro det, men han synes med ett å skimte håp i høvdingens øyne.

– Mennesket har en stri vilje, Åsmund Torkildsson. Så stri at jeg noen ganger undrer meg på om det er den og ikke gudene som driver oss.

Høvdingen blir dyster til sinns. Han reiser seg brått og roper utover leirplassen: – Kom dere på hestene igjen! Det er langt på dag allerede, og jeg akter å være tilbake på Elgtun før det blir mørkt.

Det banker hardt i Neris bryst idet han kaster seg på hesteryggen. Han rørte ved noe hos Åsmund med talen sin, og han håper inderlig at det han sa, kan få høvdingen til å tenke i nye baner.

Åsa vandrer hvileløst rundt på tunet. Stadig sveiper blikket over høydedragene. Tunge uværsskyer holder på å samle seg over fjellene, men det er ikke det kommende uværet som bekymrer trollkvinnen mest. Visst er Åsa-Tor på vei, og Mjøllner vil nok svinges med kraft i løpet av det kommende døgnet, men det er Åsmund Torkildsson som utgjør den største faren.

Det er to dager siden høvdingen tok med seg hirden og forsvant opp i

fjellene, og Åsa vet at de snart vil komme tilbake. At Gro har unnsluppet, er noe hun håper, men ikke dermed tror på. Åsmund er dreven. Hva kan vel en kvinne stille opp mot en kriger som ham? Den Gro hadde med seg, var Ansgar Kloke, og en handelsmann har heller ikke mye å stille opp med mot en høvding og hans hird.

Åsa vrir sine hender. Hva er det som får Åsmund til å handle som han gjør? Hvorfor setter han seg selv over maktene? For det er det han gjør denne gangen. Den mektige høvdingen bør se sammenhengen. Han vil fullføre det han begynte på da Gro var liten. Han satte ut sitt eget kjøtt og blod til rovdyrene, men gudene lot Torden-Tora bryte inn. Volven tok med seg barnet til fjells og fostret det som sitt eget. Hvorfor grep ikke gudene inn under den gamle kvinnens handling om det var meningen at Gro skulle dø? Åsa er ikke i tvil. Det var fordi handlingen Åsmund gjennomførte, var feilslått. Maktene hadde andre planer med det døvstumme barnet.

Åsmund sier selv at han ikke er en troende. Hvorfor vil han da gjennomføre det han har satt seg i hodet? Mener han at han på denne måten markerer seg som en handlingens mann?

Toralv sitter på hellen foran døren til stua. Han betrakter engstelig den gamle, som ikke ser ut til å finne ro. Åsa har ikke satt opp håret i dag, og den røde hårprakten skjuler nesten den brede ryggen. Kjolen er sort og sid. Nakne føtter kan skimtes under kanten. Sølvsmykkene og trollpungen hviler tungt mot den fyldige barmen, og det grønne blikket som stadig søker opp mot høyden, er fylt av bekymring.

Et lettelsens sukk unnslipper Toralv idet han får øye på Åskell. Fosterbroren kommer gående mot ham med spenstige steg, og buen han fikk av Kleng for noen dager siden, holder han med et fast grep i den sterke neven.

Åskell er kledd akkurat som Toralv, med brune benklær og en fargerik kjortel, men beltet er bredere og spennen mer forseggjort enn det den yngre gutten har om livet.

Åskell legger veien godt utenom Åsa. Ærefrykten lyser ut av blikket hans når han kikker i retning av den mektige trollkvinnen. Han sanser kreftene hun omgir seg med, og han har en anelse om hva som rir henne denne gangen, for hun har vært rastløs siden Åsmund forlot gården med mennene sine. Hun engster seg nok nå for hvordan det skal gå med Gro når Åsmund finner henne.

– Blir du med og skyter på blink? Åskell hvisker idet han kommer frem til fosterbroren.

– Jeg har ikke noe å skyte med, men jeg vil gjerne se på deg. Toralv smiler bredt. Hånden søker mot sverdknappen på våpenet han fant i fjæra. Sverdet er langt, men det rekker ikke helt til bakken, han har blitt stor nå. Kleng har pusset hoggvåpenet så det skinner, der det hviler i sliren.

– Jeg vet om et sted hvor vi kan øve. Du kan godt få prøve buen min, Toralv. Det tar vel ikke lang tid før du får din egen, og da er det en fordel å kunne litt.

Toralv stråler av stolthet der han legger etter broren. Åskell har blitt mer voksen i løpet av den lange vinteren, og det er ikke bare i kroppen. Toralv er imponert over måten fosterbroren snakker på. Åskell er blitt så opptatt av at alle skal ha det godt. Toralv merker omsorgen.

Litt bortenfor tunet er en liten slette. Midt på sletta står en kraftig trestamme. Åskell går bort til den. Han tar opp en kvist, og stikker den ned i en av de dype sprekkene i stammen.

– Har du tenkt å treffe den? Toralv ser vantro på ham. – Du fikk buen bare for noen dager siden, og så sikter du inn et mål som selv ikke en dreven kriger kan treffe.

Åskell ser fornærmet på den lysluggede broren. – Hva andre treffer eller ikke treffer er likegyldig for meg. Et sted må en begynne, og jeg gir meg ikke før jeg treffer pinnen.

Toralv holder klokelig munn, men det er nesten så han må le når Åskell legger pilen mot buestrengen og slipper. Pilspissen farer langt fra stokken, og et godt stykke utenfor sletta før den borer seg inn i en trestamme.

– Ikke stå der og glis.

– Jeg gliser ikke! Toralv kan ikke rå med latteren og ler høyt.

Åskell sier ikke mer, men rekker morsk Toralv buen. – Nå kan du prøve, sier han kort.

Toralv overtar det fine våpenet med et digert flir om munnen. Han skal neimen ikke gjøre det dårligere enn Åskell. Buen er lang, men Toralv får et godt tak om den med høyrehånden. Han tar imot pilen Åskell gir ham, og legger pilenden mot buestrengen. Livmuskelen banker iherdig i brystet hans idet han skal til å slippe. Så med ett glipper han pilen, og den faller rett ved den ene foten hans.

Nå er det Åskells tur til å flire.

Toralv er flau, men med ett skjer det noe som får de to guttene til å glemme det de egentlig holder på med. Lyden fra en lur ljomer mellom høydedragene, og med ett fylles fjellsiden av ryttere. Guttene glemmer hele kappestriden. De stormer mot klyngen av hus som omkranser tunet, og rekker så vidt inn på den åpne plassen før Åsmund og krigerne hans kommer ridende. Skummet lyser hvitt i hestenes munnviker, og karene ser slitne og uflidde ut. Foran Åsmund på hesteryggen sitter datteren, blek og bustete på håret.

Åsa har stanset sin vandring. Med stivt blikk stirrer hun mot flokken av krigere. Det er sårt å sanse spenningen mellom Åsmund og Gro, men hun synes å ane noe nytt i høvdingens blikk.

Åsmund overser tilskuerne. Han slipper seg ned fra hesteryggen og strekker armene mot Gro for å hjelpe henne. Hun overser gesten og lar seg gli langs hestemagen og ned på bakken uten å ofre ham så mye som et blikk. Deretter retter hun på kjolen, samler all sin stolthet og går rakrygget mot stua. Åsmund nikker mot en av krigerne, og mannen følger etter Gro. Han stiller seg med ryggen inntil veggen ved døren etter at hun er gått inn.

– Jeg liker dårlig at du stirrer på meg med ugleøynene dine. Åsmund setter blikket i Åsa samtidig som han overleverer tøylene til en av krigerne. – Jeg behandler Gro mer aktverdig enn vanlig er. Hvilket annet offer får lov til å oppholde seg i det fineste huset på gården mens det venter på Hel?

– Du er tilsynelatende en gild mann, Åsmund Torkildsson, men det gjelder klær og hårprakt – ikke i hugen.

Åsa betrakter den aldrende høvdingen, og hun overdriver ikke. Åsmund er flott å se til. Ikke høyvokst, men kraftig og med rank holdning. Kjortelen trenger stell, men gulltrådene som er sirlig brodert inn i det blå stoffet, sier sitt om byrden hans. Det gjør også sverdet han har festet til ryggtavlen. Benklærne er av et tykt stoff som dekker skaftet på støvlene. Om halsen har han en praktfull torshammer.

Høvdingens blikk møter den gamles, og Åsa forundrer seg med ett over plutselig å se et snev av varme i det brune blikket. Han skjuler det godt, men ikke godt nok. Har han kommet på andre tanker etter at han fant datteren? Åsa ber en stille bønn om at det må være slik. Gro fortjener alt annet enn smerte nå. Hun har fra før av lidd umenneskelig overlast.

– Kom deg tilbake til geiteskinnet ditt! Åsmund stryker seg over det sølvgrå skjegget.

Åsa svarer ikke, men borer blikket i ham. Hun fryder seg når Åsmund viker.

Den gamle setter seg på en krakk utenfor stueveggen. Hun sender vaktposten et misbilligende blikk, og karen krymper seg. Han kan begi seg ut i kamp med nesten hvem det skal være, men kvinner som Åsa har han respekt for. Hun lener seg bakover mot tømmerveggen og sukker tungt. Åsa føler seg som en vokter der hun sitter.

Åsmund tar av hodelaget på hesten og slipper den inn i innhegningen. Han stirrer på de stolte dyrene uten å se dem. Tankene er på vandring, og det har de vært siden han hentet Gro i fjellet.

Selv om han har gjort det han har kunnet for å holde avstand til datteren, har det ikke vært mulig å unngå henne helt. All den tiden de har vært sammen har han sett likheten med den avdøde hustruen, og synet har gjort mer vondt enn godt. Gyda har også det samme utseendet, men hun har noe i seg som deres mor aldri hadde. Striheten. Åsmund vet at den egenskapen kommer fra ham selv, og han synes synd på Gyda som har fått denne lasten, for hvor mange ganger har han vel ikke kommet opp i vanskeligheter på grunn av staheten sin.

Gro derimot … Åsmund blir stående i dype tanker. Til og med overfor seg selv har han vanskelig for å innrømme sin svakhet. Han visste ikke at han kunne komme til å føle annerledes for Gro enn han gjorde den første gangen han traff henne her på Elgtun. Han har opplyst alle om at han vil ofre henne, men nå lurer han på om han kan greie det. Hva vil mennene hans si om han viser seg så svak? Vil det ryktes at han er en niding? Nei, Åsmund rister på hodet av sine egne tanker. Han kan ikke vise seg så ynkelig. Aldri.

Med faste steg begir han seg mot stua. Synet av Åsa som ser ut til å ha sovnet der hun sitter på benken utenfor bygningen, får ham til å forandre mening. Han føler ikke for å snakke med den gamle nå, og han vet hvorfor. Det er frykten for at hun skal få frem den andre siden i ham. Den siden han en gang viste sin hustru og sine barn. Åsmund lurer på hvor det hele ble av. Visst kjente han hvor kjær han var i Gyda da han var på Jotungård, men etter at han blotet en illgjerningsmann, var hun som bortreist for ham. Blodet som fløt dem imellom, var ikke av det gode da han fór mot danenes mark.

Ansgar er sliten etter ferden. Det var ikke nok hester til at alle kunne ri hele veien tilbake, og i tillegg har han måttet bære mye av oppakningen sin selv. De har tatt seg raskt frem, og det verker mer i musklene enn noen gang før. Ellers synes ikke Ansgar at han har blitt behandlet dårlig, og han er forundret over velviljen høvdingen har vist ham etter at han stakk av med datteren hans.

Handelsmannen rusler lenge rundt på tunet før han bestemmer seg. Han er nødt til å snakke med Gro, det får briste eller bære. Det rolige ytre bedrar der han nærmer seg stua.

Når Ansgar er nesten fremme ved døren, stiller vaktposten seg opp foran ham. Krigeren holder hardt om sverdskaftet.

– Hvis jeg var deg, ville jeg slippe handelsmannen innenfor. Det er Åsas røst som trenger gjennom stillheten. Hun har reist seg, og skikkelsen virker fryktinngytende på karen som vokter inngangsdøren. Han flakker urolig med blikket.

– Du trenger ikke høvdingens tillatelse for dette.

Det kunne like gjerne vært en guttunge Åsa snakker til. Hun lyder bebreidende og irettesettende på en gang.

– Hvilken fare utgjør denne karen? Hun hever hånden i retning handelsmannen. –Åsmund har ikke noe imot at han går inn for å snakke med Gro.

Krigeren rister på hodet. – Jeg har fått mine ordre, sier han bestemt, men Åsa merker usikkerheten.

– Slipp ham inn! Jeg påtar meg alt ansvar!

Krigeren blir stående, viker ikke en tomme for trollkvinnen.

– Jeg forlanger det! Åsa peker på ham og er stri i blikket. Under kjolebrystet banker hjertet som besatt. Hun er dristig nå.

– Gjør som hun sier! Åsmund stiger med ett frem ved hushjørnet.

Krigeren lystrer lettet og tar et steg til side.

– Men du får ikke gå inn alene.

Ansgar ser overrasket på høvdingen. Det har kommet noe nytt i tonefallet.

– Jeg følger med deg innenfor.

De to mennene går inn. Åsa holder seg klokelig der hun er. Hun vil ikke ødelegge for Ansgar.

